Hei, denne artikkelen er over ett år gammel og kan inneholde utdatert informasjon

Forskjellene i Norge øker De økonomiske forskjellene i Norge øker, og mye av økningen skyldes innvandring og frafall i skolen, skriver Nav i en ny rapport.

Samtidig som alle har fått vesentlig bedre inntekter de siste tiårene, øker fattigdommen blant dem nederst på inntektsskalaen, blant barnefamilier med innvandrerbakgrunn, ungdom og unge voksne, skriver Nav i en pressemelding.

- Globalisering og økt konkurranse har bidratt til større lønnsforskjeller. Samtidig går mange av innvandrerne inn i lavlønnsjobber, og ofte har de én familieinntekt og flere barn å forsørge, sier kunnskapsdirektør Yngvar Åsholt.

Halvparten av barna i lavinntektsfamilier er innvandrere. Mens dette antallet har økt kraftig de siste årene, har tallet for norske barn holdt seg konstant.

- Disse barna er sterkt overrepresentert fordi de oftere tilhører store familier med svak yrkestilknytning. Risikoen for vedvarende lavinntekt er over fem ganger så høy i familier uten varig tilknytning til arbeidsmarkedet, forklarer Åsholt. Innvandringsgrupper der kvinner har lav yrkesdeltakelse, er mer utsatt.

Også blant unge øker andelen fattige. Åsholt sier frafall i videregående skole og det at flere unge blir stående utenfor arbeidslivet er en viktig forklaring.

- Vi ser at frafallet holder seg høyt og at flere mangler kompetansen som blir etterspurt av arbeidsgivere. I tillegg fører høy arbeidsinnvandring til større konkurranse om jobbene for ufaglærte. Det er også flere unge som blir stående utenfor som følge av psykiske lidelser.

(NTB)

Lik Dagbladet på Facebook